

VENDIM
Nr.853, datë 14.11.2007

PËR PËRDORIMIN E LLAMPAVE FLUORESHENTE KOMPAKTE TË NDRIÇIMIT

Në mbështetje të nenit 100 të Kushtetutës dhe të ligjit nr.9379, datë 28.4.2005 “Për efiçencën e energjisë”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1.Në të gjitha institucionet publike, shtetërore, dhe ndërmarrjet me kapital shtetëror, buxhetore dhe jobuxhetore, duke filluar nga data 1.4.2008, për ndriçimin e mjediseve të brendshme dhe të mjediseve ndihmëse të tyre të përdoren llamba fluoreshente kompakte “klasi A i energjisë”.
2.Titullarët e të gjitha institucioneve publike, shtetërore dhe të ndërmarrjeve me kapital shtetëror, buxhetore dhe jobuxhetore, të marrin masat e nevojshme për zbatimin e pikës 1 të këtij vendimi.
3.Kur vihet re se titullari ose personi përgjegjës për çështjet administrative të institucionit nuk ka përmbushur kërkesën e pikës 1 të vendimit, ndaj tij merret masa administrative me gjobë deri në një pagë mujore.
4.Ministria e Financave, brenda datës 30.11.2007, të paraqesë pranë Këshillit të Ministrave aktet e nevojshme ligjore, për stimulimin fiskal të përdorimit të pajisjeve elektroshtëpiake, me efiçencë të lartë.
5.Ngarkohen institucionet publike, shtetërore dhe ndërmarrjet, me kapital shtetëror, buxhetore dhe jobuxhetore, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.
KRYEMINISTRI
Sali Berisha

